
Índex
	Apartat
	Contingut
	Exercici

	0
	Punt de partida
	—

	1
	L'entorn d'Outlook
	—

	2
	Crear i enviar un missatge
	Exercici 1

	3
	Els fitxers adjunts
	—

	4
	Importància, confidencialitat i confirmacions
	—

	5
	Llegir i respondre. La vista Converses
	Exercici 2

	6
	Trobar el que busques. Carpetes de cerca
	Exercici 3

	7
	Carpetes: tres estructures que funcionen
	Exercici 4

	8
	Categories de colors: quatre sistemes
	Exercici 5

	9
	Marques de seguiment
	—

	10
	Regles: les vuit més útils
	Exercici 6

	11
	Correu no desitjat i phishing
	Exercici 7

	12
	Esborrar, arxivar i recuperar
	—

	13
	Signatura i absències
	—

	14
	Copilot al correu
	—

	15
	Higiene de safata
	Exercici 8

	16
	Errors freqüents
	—



0. Punt de partida
Aquest document tracta NOMÉS el correu electrònic. Els contactes i el calendari tenen manual propi, perquè són aplicacions diferents encara que comparteixin finestra.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	outlook.cloud.microsoft o des de l'iniciador

	Un company
	Gairebé tots els exercicis són en parella

	Uns 75 minuts
	Els vuit exercicis seguits



	Com fer servir els prompts: Cada exercici acaba amb una caixa morada «Prova-ho amb Copilot». Són prompts per copiar i enganxar. No repeteixen el que has fet a mà: t'ajuden a aplicar-ho a la teva feina real o a comprovar-ne els límits. Substitueix el que hi ha entre claudàtors.




1. L'entorn d'Outlook
Outlook en versió web té tres zones. Val la pena saber com es diuen perquè la resta del manual les esmentarà contínuament.
	Zona
	On és
	Què hi ha

	Panell de navegació
	A l'esquerra
	Carpetes, favorits i altres bústies

	Panell de missatges
	Al centre
	La llista de correus de la carpeta actual

	Panell de lectura
	A la dreta o a baix
	El contingut del missatge seleccionat



1.1. Les tres versions
	Versió
	Notes

	Navegador
	La que farem servir. Tots veurem la mateixa pantalla

	Nou Outlook d'escriptori
	Molt semblant a la web

	Outlook clàssic d'escriptori
	Menús en llocs diferents i més opcions de personalització



	Atenció: Si a la teva feina fas servir l'Outlook clàssic, els conceptes d'aquest manual són idèntics però hauràs de buscar els botons en un altre lloc. Les diferències més grans són a les vistes i a les columnes.


1.2. Ajustar-ho a la teva manera de treballar
	1
	Obre la configuració, la roda dentada de dalt a la dreta

	2
	Canvia el tema si vols
Colors de la barra superior.

	3
	Activa el mode fosc
Redueix la fatiga visual amb poca llum.

	4
	Mou el panell de lectura
A la dreta, a baix, o amaga'l.

	5
	Ajusta la densitat de la llista
Més compacta per veure més correus alhora.



	Consell: Si tens pantalla petita, posa el panell de lectura a baix: els correus es llegeixen millor a tota amplada i la llista guanya espai. Amb el panell a la dreta, la llista s'estreny i Outlook amaga informació per falta de lloc.


1.3. Un comportament que desconcerta
	Les columnes desapareixen soles: Si a l'Outlook d'escriptori configures una vista amb columnes i després estretes la llista, les columnes desapareixen. No s'ha desconfigurat res: Outlook col·lapsa a un disseny apilat quan no hi ha amplada suficient. Recupera amplada posant el panell de lectura a baix o plegant el panell de carpetes.



	La lliçó, que val per a tot Microsoft 365: La interfície es reorganitza sola segons l'espai disponible. El que no veus no sempre és el que no està configurat. Passa igual amb les seccions de tres columnes de SharePoint quan les mires al mòbil.


1.4. Prioritaris
Outlook separa la safata en dues pestanyes i intenta endevinar quins missatges són importants per a tu. Funciona raonablement bé i millora si el corregeixes: quan un correu està a la pestanya equivocada, mou-lo i n'aprendrà.


2. Crear i enviar un missatge
2.1. El procediment
	1
	Fes clic a «Correu nou»
A dalt a l'esquerra.

	2
	Escriu els destinataris al camp Per a
Amb les primeres lletres et suggerirà contactes.

	3
	Afegeix còpia o còpia oculta si cal
Amb els botons CC i CCO.

	4
	Escriu l'assumpte
El camp més important. Veure 2.4.

	5
	Redacta el missatge i aplica format si escau

	6
	Envia


2.2. Triar els destinataris
	Manera
	Com
	Quan

	Escrivint
	Les primeres lletres i tries del suggeriment
	El cas normal

	Des del directori
	Botó Per a i busques a l'organització
	Quan no recordes l'adreça exacta

	Des dels contactes
	Igual, però a la teva llibreta pròpia
	Gent de fora

	Amb una llista de contactes
	Escrius el nom de la llista
	Grups recurrents


2.3. Per a, còpia i còpia oculta
	Camp
	Qui hi va
	Regla pràctica

	Per a
	Qui ha de fer alguna cosa
	Si no esperes res d'algú, no el posis aquí

	Còpia (CC)
	Qui s'ha d'assabentar però no ha d'actuar
	Com menys, millor

	Còpia oculta (CCO)
	Destinataris que no s'han de veure entre ells
	Enviaments massius



	Atenció: Fer servir la còpia oculta per posar el cap d'amagat en una conversa amb un company és una pràctica que, quan es descobreix —i sol descobrir-se—, costa molta confiança. Si algú s'ha d'assabentar, reenvia-li el missatge després.



	La còpia oculta SÍ té un ús legítim: Enviar a cinquanta persones que no s'han de veure les adreces entre elles. Fer-ho amb CC és, a més d'incòmode, una cessió de dades personals que et pot costar un disgust.


2.4. L'assumpte
És el camp que decideix si t'obren el correu i el que més es malgasta.
	Assumpte feble
	Assumpte útil

	Consulta
	Pressupost 2027: necessito la teva validació abans del 12/09

	Reunió
	Reunió del 16/09: confirma'm si pots venir

	RE: RE: RE: Tema
	Tancament del curs: falta el llistat d'assistents

	Documentació
	Manual de SharePoint: revisió del capítol 3

	Urgente!!!
	Incidència al servidor: cal decisió abans de les 14h


2.5. Mencionar una persona
Si escrius una arrova seguida del nom dins del cos del missatge, aquella persona queda destacada i s'afegeix automàticament als destinataris.
	Consell: La menció fa que la persona vegi de seguida què s'espera d'ella dins d'un correu llarg amb molta gent. «@Marta, ens pots confirmar la data?» és molt més efectiu que esperar que ho dedueixi del paràgraf quart.


2.6. Format i estructura
	1
	Comença pel que demanes
La primera línia ha de dir què necessites i per quan.

	2
	El context, després
Qui no el necessiti, no l'ha de llegir.

	3
	Separa en punts el que sigui llista
Tres vinyetes es llegeixen; vuit línies seguides no.

	4
	Destaca en negreta la data o l'acció
Un sol element destacat, no cinc.

	5
	Una sola petició per correu
Si demanes tres coses, en respondran una.


2.7. Desar un esborrany
Outlook desa els esborranys automàticament mentre escrius. Els trobaràs a la carpeta Esborranys i els pots recuperar en qualsevol moment.
	Un ús que val la pena: Per a un correu difícil, escriu-lo, desa'l com a esborrany i envia'l l'endemà al matí. El text que escrius enfadat i el que llegeixes dotze hores després no són el mateix text.



	Exercici 1 — Un correu que et responguin

	1.  Escriu al teu company un correu demanant-li una cosa concreta amb data límit.
2.  L'assumpte ha de dir de què va I què demanes: no val «Consulta».
3.  La primera línia ha de contenir la petició; el context, després.
4.  Menciona'l amb @ dins del cos i observa què passa al camp Per a.
5.  Posa en còpia una tercera persona que només s'hagi d'assabentar.
6.  Destaca la data límit en negreta.
7.  Envia'l i que ell et digui si ha entès què havia de fer sense rellegir-lo.



	Prova-ho amb Copilot
Ara que has escrit el correu a mà, demana-li a Copilot que el revisi abans d'enviar-ne un de real:
Revisa aquest correu abans que l'enviï.

Digue'm:
- Si l'assumpte deixa clar de què va i què demano
- Si la petició s'entén a la primera línia
- Si hi ha frases que es podrien escurçar
- Si el to és adequat per a [QUI HO REBRÀ]

No me'l reescriguis: digue'm què canviaria i per què.

CORREU:
[ENGANXA AQUÍ EL TEU CORREU]




3. Els fitxers adjunts
Aquí hi ha una decisió que sembla menor i no ho és: adjuntar una còpia o compartir un enllaç.
	
	Adjuntar el fitxer
	Adjuntar i compartir

	Què envia
	Una còpia del document
	Un enllaç al document del núvol

	Quantes versions hi ha
	Tantes com destinataris
	Una

	Es pot editar entre diversos
	No
	Sí

	Controles qui hi accedeix
	No
	Sí, i ho pots retirar

	Ocupa espai
	A totes les bústies
	No



	1
	Al missatge, fes clic a «Adjuntar»

	2
	Tria d'on ve el fitxer
Del teu equip, de OneDrive o d'un lloc de SharePoint.

	3
	Si és del teu equip, decideix com l'envies
Com a còpia, o pujant-lo al núvol i compartint l'enllaç.

	4
	Si l'envies com a enllaç, comprova els permisos
Qui podrà obrir-lo i si podrà editar.



	Clau: L'hàbit que has de canviar és un: deixar d'adjuntar i començar a enllaçar. Amb un enllaç hi ha un sol document, tothom veu l'última versió i no acabes amb informe_v3_final_bo.docx circulant per quatre bústies.


3.1. Els adjunts que reps
	1
	Mira la llista d'adjunts a la capçalera del missatge

	2
	Fes clic per veure'n el contingut sense descarregar
S'obre al navegador.

	3
	Si l'has de conservar, desa'l a OneDrive
Millor que a l'escriptori.



	Consell: Desa els adjunts que importin directament al núvol, no a Descàrregues. Un document a Descàrregues és un document que en dues setmanes no trobaràs i que Copilot no podrà llegir.



4. Importància, confidencialitat i confirmacions
	Opció
	Què fa
	Quan

	Importància alta
	Marca visualment el missatge
	Molt rarament

	Importància baixa
	El marca com a informatiu
	Gairebé mai s'utilitza

	Etiqueta de confidencialitat
	Aplica una política de protecció al contingut
	Informació sensible

	Confirmació d'entrega
	T'avisa quan arriba a la bústia
	Enviaments crítics

	Confirmació de lectura
	T'avisa quan l'obren
	Amb molta cura



	Atenció amb la importància alta: Si la fas servir sovint, deixa de significar res. Un correu marcat com a urgent que no ho és entrena la gent a ignorar les teves marques. Reserva-la per al que realment no pot esperar.



	I amb les confirmacions de lectura: El destinatari pot rebutjar-les, així que no són fiables. I demanar-les sistemàticament es percep com a desconfiança. Si necessites saber que algú ha llegit una cosa, demana-li que respongui.




5. Llegir i respondre
5.1. La vista Converses
Agrupa tots els missatges d'un mateix fil en una sola entrada. Redueix moltíssim el nombre de línies de la safata.
	1
	Ves a la configuració de la vista

	2
	Activa o desactiva l'agrupació per converses

	3
	Decideix si els missatges més recents van a dalt o a baix

	4
	Desplega una conversa per veure'n tots els missatges
Amb la fletxa de l'esquerra.



	Consell: Amb converses activades, una cadena de vint correus ocupa una línia en comptes de vint. Si vens d'una safata desbordada, aquest sol canvi ja et fa guanyar sensació de control.


5.2. Eines de lectura
	Eina
	Què fa

	Lector immersiu
	Llegeix el missatge en veu alta i ajusta l'espaiat del text

	Traduir
	Tradueix el missatge a un altre idioma

	Marcar com a no llegit
	Per tornar-hi després

	Obrir en una finestra
	Per a correus llargs, es llegeix millor

	Imprimir
	O desar com a PDF



	El lector immersiu és més útil del que sembla: No és només una funció d'accessibilitat. Escoltar un correu llarg mentre fas una altra cosa, o llegir-lo amb l'espaiat ampliat quan estàs cansat, funciona bé per a tothom.



	Sobre la traducció: Outlook et proposa traduir quan detecta un idioma diferent del teu. Pots triar traduir sempre des d'aquell idioma, o no traduir-lo mai. Útil en organitzacions on es treballa en català i castellà alhora.


5.3. Respondre
	Acció
	Quan

	Respondre
	Al remitent. El cas per defecte

	Respondre a tots
	Només si les altres persones necessiten llegir la teva resposta

	Reenviar
	Per portar el fil a algú que no hi era



	Clau: Abans de respondre a tots, pregunta't si les altres deu persones necessiten la teva resposta. Gairebé sempre és que no. El «respondre a tots» automàtic és una de les principals fonts de soroll de qualsevol organització.



	Exercici 2 — Llegir millor

	1.  Activa la vista Converses si no la tens activada.
2.  Busca un fil amb diverses respostes i desplega'l.
3.  Obre un correu llarg amb el lector immersiu i escolta'n un tros.
4.  Marca un correu com a no llegit i comprova com queda a la llista.
5.  Obre un correu en una finestra pròpia en comptes del panell.
6.  Respon a un correu del teu company SENSE fer servir «respondre a tots».



	Prova-ho amb Copilot
Un fil llarg és on Copilot estalvia més temps real. Prova-ho amb un de veritat:
Resumeix aquest fil de correu.

Vull saber:
- De què s'ha parlat, en 3 frases
- Quines decisions s'han pres i qui les ha preses
- Què s'espera de mi concretament
- Si hi ha alguna pregunta oberta dirigida a mi

Si no hi ha res pendent per part meva, digue-m'ho clarament.
Indica'm de quin missatge surt cada punt, per poder comprovar-ho.




6. Trobar el que busques
Abans de crear vint carpetes, aprèn a buscar. Per a molta gent, una safata gran i ben cercada funciona millor que un arbre de carpetes que s'ha de mantenir a mà.
6.1. Cerca senzilla
	1
	Fes clic al quadre de cerca de dalt

	2
	Escriu una paraula del missatge, del remitent o de l'assumpte

	3
	Tria l'àmbit: carpeta actual o totes les carpetes


6.2. Cerca elaborada
	Filtre
	Exemple d'ús

	De / Per a
	Tots els correus d'una persona concreta

	Amb fitxers adjunts
	Aquell document que et van enviar i no saps quan

	Interval de dates
	El que es va parlar la setmana del tancament

	Carpeta
	Limitar la cerca a una carpeta

	Paraules a l'assumpte
	Quan recordes el títol però no el contingut

	Categoria
	Tot el que has marcat d'un color

	No llegits
	El que encara no has obert



	Consell: Si busques un adjunt, filtra per «amb fitxers adjunts» i pel remitent. Trobes en deu segons el que recorrent carpetes et pot costar deu minuts.


6.3. Carpetes de cerca
Una carpeta de cerca no conté missatges: conté una cerca desada. Cada vegada que l'obres, Outlook torna a executar-la i et mostra el resultat actualitzat.
1. «No llegits de tota la bústia», encara que estiguin repartits per carpetes.
1. «Correus d'un client concret», siguin d'on siguin.
1. «Marcats per a seguiment», per veure tot el pendent d'una ullada.

	Per què val la pena: Una carpeta de cerca et dona la vista sense moure els correus de lloc. Els missatges segueixen on eren; tu els veus agrupats. És la manera de tenir organització sense reorganitzar res.


6.4. Ordenar, filtrar i ancorar
1. Ordena per data, remitent, mida o importància des de la capçalera.
1. Filtra per no llegits, amb adjunt o marcats.
1. Ancora els missatges importants perquè es quedin a dalt encara que entrin de nous.

	Ancorar és molt infravalorat: Si tens tres correus que has de tenir a la vista aquesta setmana, ancora'ls. Es queden dalt de tot i no els perds sota els cinquanta que arriben cada dia.



	Exercici 3 — Busca com un professional

	1.  Busca un correu escrivint només una paraula que recordis del cos.
2.  Ara filtra la cerca per «amb fitxers adjunts».
3.  Filtra ara per un remitent concret i un interval de dates.
4.  Crea una carpeta de cerca que reuneixi tots els no llegits.
5.  Ancora un missatge i comprova que es queda a dalt de la llista.



	Prova-ho amb Copilot
Copilot busca d'una altra manera: per significat, no per paraules exactes. Compara-ho amb la cerca que acabes de fer:
Busca al meu correu tot el relacionat amb [UN TEMA O PROJECTE TEU].

Dona'm:
- Un resum del que hi he trobat, en 3 frases
- Els correus més rellevants, amb qui els va enviar i quan
- Si hi ha alguna cosa pendent de resposta per part meva

Si no trobes res, digue-m'ho en comptes de respondre amb
coneixement general.




7. Carpetes
Una carpeta treu el missatge de la safata i el desa en un altre lloc. És el mecanisme més conegut i el que més es fa servir malament.
7.1. Crear i gestionar
	1
	Al panell de navegació, fes clic dret sobre la bústia
O sobre una carpeta existent per crear-ne una de filla.

	2
	Tria crear una carpeta nova

	3
	Posa-li un nom clar i curt
El panell és estret: noms llargs es tallen.

	4
	Mou-hi missatges arrossegant-los o amb el botó «Moure a»

	5
	Afegeix les que facis servir cada dia a Favorits
Es queden a dalt del panell, separades.


7.2. Tres estructures que funcionen
	Estructura
	Carpetes
	Per a qui

	Per àmbit
	Clients · Intern · Administració
	Qui treballa amb clients externs

	Per projecte
	Projecte A · Projecte B · General
	Qui treballa per projectes tancats

	Per acció
	Esperant resposta · Per llegir · Arxiu
	Qui rep molt volum i poc variat



	La tercera és la menys coneguda i sovint la millor: En comptes d'organitzar per TEMA, organitza per ESTAT. «Esperant resposta» és una carpeta que mires cada matí i que et diu a qui has de perseguir. Una carpeta per tema no et diu mai què has de fer avui.


7.3. Errors habituals amb les carpetes
	Error
	Per què falla

	Carpetes dins de carpetes de carpetes
	Cada correu exigeix tres decisions per arxivar-lo

	Una carpeta per cada client
	Amb trenta clients, el panell és inmanejable

	Carpetes que dupliquen categories
	Estàs fent dues vegades la mateixa feina

	Moure-ho tot a mà
	És feina diària que podria fer una regla



	Regla pràctica: Si has de pensar més de dos segons on va un correu, tens massa carpetes. Tres o quatre de primer nivell, més la cerca, cobreixen el 95% dels casos.



	Exercici 4 — Munta la teva estructura

	1.  Crea tres carpetes seguint l'estructura «per acció»: Esperant resposta, Per llegir i Arxiu.
2.  Mou-hi cinc correus, decidint en cada cas en quin estat està.
3.  Afegeix «Esperant resposta» a Favorits.
4.  Crea una subcarpeta dins d'Arxiu i comprova com queda al panell.
5.  Pregunta't: aquesta subcarpeta t'aporta alguna cosa o només afegeix una decisió més?



	Prova-ho amb Copilot
Abans de muntar carpetes per a la teva feina real, deixa que Copilot et proposi una estructura i després decideix tu:
Sóc [EL TEU CÀRREC] i rebo correu principalment de:
- [TIPUS DE REMITENT 1]
- [TIPUS DE REMITENT 2]
- [TIPUS DE REMITENT 3]

Proposa'm una estructura de carpetes d'Outlook amb un MÀXIM
de cinc carpetes de primer nivell.

Per a cadascuna, digue'm què hi aniria i, sobretot, quina decisió
hauria de prendre jo per saber si un correu hi va o no.

Si creus que amb menys carpetes en tindria prou, digue-m'ho.




8. Categories de colors
Una categoria és una etiqueta de color que marca el missatge sense moure'l. És el mecanisme que millor funciona i el que menys s'utilitza.
8.1. Crear i aplicar
	1
	Fes clic dret sobre un missatge i tria Categoritzar

	2
	Crea una categoria nova amb nom i color

	3
	Aplica-la al missatge
Un correu pot tenir-ne més d'una.

	4
	Filtra o ordena per categoria
Per veure tot el d'un color de cop.

	5
	Administra-les des de la configuració
Per canviar noms, colors o eliminar-ne.


8.2. Quatre sistemes de categories que funcionen
	Sistema
	Categories
	Quan

	Per urgència
	Urgent · Aquesta setmana · Quan pugui
	Si el que et costa és prioritzar

	Per client
	Un color per client principal
	Si treballes amb pocs clients grans

	Per tipus de feina
	Revisar · Respondre · Informació · Reunió
	Si les tasques són molt diferents entre si

	Per persona
	Direcció · Equip · Extern
	Si el remitent determina la prioritat



	Tria'n UN: L'error típic és barrejar sistemes: dos colors per client, un per urgència i un per tipus. Al cap d'un mes no recordes què significa cada color i deixes de fer-ne servir cap. Un sistema, quatre o cinc categories com a màxim.


8.3. Carpeta o categoria
	
	Carpeta
	Categoria

	Què fa
	Treu el correu de la safata
	El marca i el deixa on és

	Es pot tenir més d'una
	No: el correu està en una sola carpeta
	Sí

	Es veu a la llista
	Has d'entrar a la carpeta
	Es veu el color directament

	Millor per a
	Arxiu de coses tancades
	Classificació transversal



	Clau: Si un correu pertany a dos temes, la carpeta t'obliga a triar-ne un. La categoria no. Per a classificacions que es creuen —client i urgència, projecte i tipus— les categories són sempre millors.



	Exercici 5 — Un sistema de categories

	1.  Crea quatre categories seguint UN dels sistemes de l'apartat 8.2.
2.  Aplica-les a deu correus de la teva safata.
3.  Aplica dues categories alhora a un mateix correu.
4.  Filtra la llista per una categoria i comprova el resultat.
5.  Canvia el color d'una categoria i mira com es reflecteix a la llista.



	Prova-ho amb Copilot
Copilot pot ajudar-te a triar el sistema, però la decisió és teva. Demana-li que t'ho plantegi:
Sóc [EL TEU CÀRREC]. El que més em costa del correu és
[PRIORITZAR / SABER QUÈ HE DE FER / NO PERDRE COSES].

Proposa'm un sistema de categories de colors d'Outlook amb un
màxim de CINC categories, coherent entre elles.

Per a cadascuna: nom, color suggerit i la regla exacta per decidir
si un correu hi entra o no.

Explica'm també quin sistema NO em convé i per què.




9. Marques de seguiment
Marcar un correu amb la bandera vol dir «això és feina meva i encara no està feta».
	1
	Fes clic a la bandera del missatge
A la dreta, a la llista.

	2
	Tria quan vols que et recordi
Avui, demà, aquesta setmana, o una data concreta.

	3
	Comprova on apareix
A les teves tasques i a la llista «Correu marcat» de To Do.

	4
	Desmarca'l quan estigui fet
O marca'l com a completat.



	Aquest és l'hàbit que més canvia el dia a dia: Marcar un correu i arxivar-lo. La feina no es perd —està a les teves tasques— i la safata queda per a llegir, no per a recordar. És la diferència entre qui viu amb 1.200 correus sense llegir i qui no.



	Marca o categoria? La marca diu «he de fer alguna cosa amb això». La categoria diu «això és d'aquest tipus». Són compatibles: un correu pot estar marcat per a avui I categoritzat com a client X.



10. Regles: que treballi Outlook per tu
Una regla diu a Outlook què ha de fer amb un missatge segons qui l'envia, què hi diu o a quina llista va dirigit. És el que més temps estalvia de tot el manual.
10.1. Crear-ne una des d'un missatge
	1
	Fes clic dret sobre un missatge del tipus que vols automatitzar

	2
	Tria crear una regla
Outlook ja proposarà condicions basades en aquell correu.

	3
	Revisa la condició
Del remitent, amb unes paraules a l'assumpte, enviat a una llista...

	4
	Tria l'acció
Moure a una carpeta, marcar com a llegit, categoritzar, reenviar.

	5
	Desa-la i decideix si s'aplica als correus que ja hi ha


10.2. Les vuit regles més útils
	Regla
	Condició
	Acció

	Butlletins
	Remitents de notificacions automàtiques
	Moure a carpeta i marcar com a llegit

	Notificacions de sistema
	Remitent del tipus noreply o system
	Moure a carpeta

	Projecte concret
	Paraules clau a l'assumpte
	Aplicar categoria de color

	Llista de distribució
	Enviat a la llista X
	Moure a la seva carpeta

	Correu de direcció
	De persones concretes
	Categoritzar i marcar com a important

	Amb adjunts grans
	Mida superior a X
	Moure a una carpeta de revisió

	Fora d'hores
	Rebut en cap de setmana
	Categoritzar per revisar dilluns

	Externs
	Remitent de fora de l'organització
	Categoritzar amb un color propi



	Atenció: No et passis de regles. Si mous massa coses fora de la safata automàticament, acabaràs sense veure correus que sí que importaven. Comença per les dues o tres més òbvies —les notificacions que mai llegeixes— i afegeix-ne amb el temps.


10.3. Administrar les regles
	1
	Ves a Configuració > Correu > Regles

	2
	Revisa l'ordre en què s'apliquen
S'executen de dalt a baix: l'ordre importa.

	3
	Activa o desactiva sense esborrar
Amb el commutador de cada regla.

	4
	Marca «Aturar el processament de més regles» si escau
Perquè un correu no el toquin dues regles.



	L'ordre és el que més falla: Si tens una regla que mou tot el d'un remitent a una carpeta i una altra que categoritza per assumpte, la que s'executi primer pot impedir que actuï la segona. Posa primer les més específiques i deixa les genèriques al final.


10.4. Netejar un remitent d'una tirada
A part de les regles, hi ha una funció de neteja que actua d'un cop sobre tot el que t'ha enviat una persona o un servei: pots esborrar-ho tot, conservar només l'últim, o esborrar el que tingui més d'uns dies.
	Molt útil per a: Aquell servei que t'envia un informe diari que no llegeixes mai. En comptes d'esborrar-los d'un en un, una sola acció els elimina tots i deixa configurat què fer amb els futurs.



	Exercici 6 — Automatitza el previsible

	1.  Crea una carpeta anomenada «Notificacions».
2.  Fes clic dret sobre un correu automàtic i crea una regla que el mogui allà.
3.  Marca també l'opció de marcar-lo com a llegit.
4.  Aplica la regla als correus que ja hi ha a la safata.
5.  Crea una segona regla que categoritzi amb un color els correus amb una paraula a l'assumpte.
6.  Ves a Configuració > Regles i canvia l'ordre de les dues.
7.  Envia't un correu de prova i comprova quina regla actua primer.



	Prova-ho amb Copilot
Abans de crear regles a la teva bústia real, demana-li a Copilot que analitzi què es repeteix:
Analitza el meu correu dels últims 30 dies.

Digue'm:
- Quins remitents m'envien més missatges
- Quins d'aquests correus no responc mai
- Quins temes es repeteixen

A partir d'això, proposa'm TRES regles d'Outlook concretes,
amb la condició exacta i l'acció que hauria de configurar.

Adverteix-me si alguna d'aquestes regles podria fer-me perdre
correus importants.




11. Correu no desitjat
El correu brossa es filtra en dues capes: la de l'organització, que actua abans que el missatge arribi a tu, i la teva, que pots ajustar.
11.1. La carpeta de correu no desitjat
	1
	Revisa-la de tant en tant
De vegades hi cau alguna cosa legítima.

	2
	Si un correu legítim hi ha anat a parar, marca'l com a no brossa
Així n'aprèn.

	3
	Si un correu brossa arriba a la safata, marca'l com a brossa



	El primer lloc on mirar: Quan algú diu «no m'ha arribat el teu correu», el 80% de les vegades és a la carpeta de no desitjat del destinatari. Abans de tocar res, demana-li que hi miri.


11.2. Bloquejar i permetre
	Acció
	Efecte

	Bloquejar un remitent
	Els seus missatges van directament a no desitjat

	Bloquejar un domini
	Tot el que vingui d'aquella organització

	Remitents segurs
	Els seus correus mai aniran a brossa

	Dominis segurs
	Igual, per a tota una organització



	Consell: Afegeix a remitents segurs els proveïdors i clients dels quals esperes correus importants. És més eficaç que anar rescatant els seus missatges de la brossa cada dues setmanes.


11.3. Phishing: què has de mirar
El filtre atura molt, però no tot. Aquests són els senyals que has de comprovar tu:
	Senyal
	Què mirar

	El domini del remitent
	Llegeix el final de l'adreça, no el nom que es mostra

	Els enllaços
	Passa-hi el ratolí per sobre i mira on porten de veritat

	La urgència
	«Actua ara o perdràs l'accés» és el patró més usat

	Errors de llengua
	Traduccions estranyes o formats incoherents

	Adjunts inesperats
	Sobretot si són fitxers executables o comprimits

	L'avís d'origen extern
	Moltes organitzacions afegeixen una banda de color



	Clau: Llegeix el domini de dreta a esquerra, començant pel final. En una adreça com microsoft.seguretat-login.com, el propietari no és Microsoft: és seguretat-login.com. És el mateix criteri que vam veure amb les adreces de Microsoft 365.



	Si sospites: No responguis, no facis clic i no reenviïs a companys per preguntar-los. Notifica-ho pel canal que tingui la teva organització. Reenviar un correu de phishing és multiplicar-ne l'abast.



	Exercici 7 — Defensa't

	1.  Obre la carpeta de correu no desitjat i mira què hi ha.
2.  Si hi trobes alguna cosa legítima, marca-la com a no brossa.
3.  Afegeix el domini del teu company a remitents segurs.
4.  Busca a la teva safata un correu extern i identifica l'avís d'origen extern.
5.  Passa el ratolí per sobre d'un enllaç d'un correu comercial i mira on porta realment.
6.  Comenta amb el company un correu sospitós que hàgiu rebut mai.



	Prova-ho amb Copilot
Aquí Copilot fa d'analista. Enganxa-li l'adreça d'un enllaç i que t'expliqui el raonament, no només el veredicte:
Actua com a expert en seguretat informàtica.

T'enganxo l'adreça d'un enllaç que he rebut per correu.

Digue'm:
- Si el domini sembla legítim o sospitós
- EN QUINA PART de l'adreça t'has fixat per decidir-ho
- Quins altres senyals hauria de comprovar al correu

Explica-m'ho perquè la propera vegada ho sàpiga jo sol.

ADREÇA: [ENGANXA AQUÍ L'ADREÇA]




12. Esborrar, arxivar i recuperar
	Acció
	On va
	Es recupera?

	Esborrar
	A Elements eliminats
	Sí, arrossegant-lo de tornada

	Buidar Elements eliminats
	A una zona de recuperació
	Sí, durant un temps limitat

	Arxivar
	A la carpeta Arxiu
	No s'esborra: només surt de la safata



	1
	Per recuperar un element esborrat, obre Elements eliminats

	2
	Si no hi és, busca l'opció de recuperar elements eliminats
Sol ser un enllaç a la part superior de la carpeta.

	3
	Selecciona el que vols i restaura'l



	Arxivar no és esborrar: El botó d'arxivar treu el correu de la safata i el guarda. És el gest correcte per a tot el que ja has resolt i no necessites a la vista. Esborrar reserva-ho per al que no aporta res.



	El botó que més s'hauria de fer servir: Arxivar. La por a arxivar ve de pensar que després no ho trobaràs, i és infundada: la cerca troba dins de l'arxiu igual que a la safata. Arxiva sense por i tindràs una safata que reflecteix el que et queda per fer.



13. Signatura i absències
13.1. Crear la signatura
	1
	Ves a Configuració > Correu > Redactar i respondre

	2
	Crea una signatura nova i posa-li un nom

	3
	Escriu el contingut
Nom, càrrec i manera de contactar.

	4
	Tria quan s'aplica
Als missatges nous, a les respostes, o a totes dues coses.

	5
	Desa



	Què hi ha de posar: Nom, càrrec i telèfon. Prou. Sense imatges pesades, sense frases motivadores i sense avisos legals de vint línies si l'organització no els exigeix. Una signatura de mig correu és una molèstia a cada resposta d'un fil.



	Comprova-ho si tens diversos comptes: Si fas servir més d'un compte al mateix Outlook, assegura't que cada un té la signatura que li correspon. Enviar un correu des del compte de formació amb la signatura del compte personal és un error fàcil, visible i incòmode.


13.2. Respostes automàtiques
	1
	Ves a Configuració > Correu > Respostes automàtiques

	2
	Activa-les i posa-hi el període
Data d'inici i de finalització.

	3
	Escriu el missatge per a l'organització

	4
	Decideix si també respon a gent de fora
I amb quin text.

	5
	Desa



	Clau: A la resposta automàtica, digues sempre a qui s'han d'adreçar mentre no hi ets. Un missatge que només diu «estic fora fins al dia 30» deixa la persona igual que estava; un que diu a qui pot escriure li resol el problema.



	Dos textos diferents: El missatge per a l'organització pot ser detallat: qui et substitueix, per a què. El de fora, més sobri: que estàs absent, quan tornes i un contacte alternatiu. No cal explicar a un client que estàs de vacances a Menorca.




14. Copilot al correu
De totes les aplicacions del curs, Outlook és probablement on Copilot estalvia més temps real, perquè el correu és on més volum d'informació repetitiva es processa cada dia.
	Què li pots demanar
	Quan és especialment útil

	Resumir un fil llarg
	Et posen en còpia a una conversa de trenta missatges

	Redactar una resposta
	Respostes previsibles, que després revises

	Ajustar el to
	Suavitzar un missatge escrit amb pressa

	Trobar què et demanen
	Saber si en aquell fil hi ha alguna cosa pendent teva

	Posar-te al dia
	Després d'uns dies fora, què ha passat d'important

	Buscar per significat
	Quan recordes el tema però no les paraules exactes



	Atenció: El resum d'un fil és útil, però et pot fer perdre matisos. En correus amb implicacions econòmiques, legals o de personal, llegeix l'original. El resum serveix per decidir si has de llegir-lo, no per substituir-lo.



	El millor ús diari és el més modest: Abans d'enviar un correu difícil, demana-li que en revisi el to. Un missatge escrit en calent i suavitzat abans d'enviar-lo t'estalvia més problemes que qualsevol altra funció d'IA del curs.



15. Higiene de safata
Aquest apartat no surt a cap manual i és el que de veritat canvia la relació amb el correu. Són cinc hàbits.
	Hàbit
	Per què

	Un correu obert, una decisió
	Respondre, marcar, arxivar o esborrar. No tornar-hi tres vegades

	La safata no és la llista de tasques
	Marca i arxiva: la feina viu a les tasques, no a la bústia

	Arxiva sense por
	La cerca ho troba tot. No cal veure-ho per no perdre-ho

	Dues o tres regles, no vint
	Les justes per treure el soroll previsible

	Revisa el calendari, no només el correu
	És on està el que realment has de fer avui



	La idea que resumeix el bloc: La safata d'entrada és una bústia, no un lloc de treball. Serveix perquè hi arribin coses, i la teva feina és buidar-la decidint què fer amb cada una. Qui la fa servir com a llista de pendents acaba amb mil correus i la sensació permanent d'anar endarrerit.



	Exercici 8 — Buida la safata

	1.  Tria deu correus de la teva safata, els que siguin.
2.  Per a cadascun, pren UNA decisió: respondre, marcar, arxivar o esborrar.
3.  No en deixis cap sense decidir.
4.  Els que responguis, respon-los ara mateix si es triga menys de dos minuts.
5.  Els que marquis, posa'ls data.
6.  Els que arxivis, arxiva'ls sense pensar si els tornaràs a necessitar.
7.  Compta quants han quedat a la safata al final.



	Prova-ho amb Copilot
Tanca el bloc amb una revisió honesta de com fas servir el correu:
Analitza com faig servir el correu i digue'm:

- Quants correus tinc sense llegir i de quina antiguitat
- Quants fils tinc pendents de resposta per part meva
- Quins remitents m'escriuen més i quins no responc mai

A partir d'això, digue'm UN sol hàbit que hauria de canviar
aquesta setmana per notar la diferència.

Un de sol, el que més impacte tingui. I com sabré d'aquí a un mes
si l'he adoptat de veritat.




16. Errors freqüents
	Error
	Conseqüència
	Què fer

	Respondre a tots per sistema
	Soroll per a tota l'organització
	Preguntar-se si els altres ho necessiten

	Assumpte buit o genèric
	No t'obren el correu
	De què va I què demanes

	Adjuntar en comptes d'enllaçar
	Versions descontrolades
	Adjuntar i compartir

	Còpia oculta per amagar algú
	Costa molta confiança quan es descobreix
	Reenviar després

	Importància alta a tot
	Deixa de significar res
	Només per al que no pot esperar

	Vint carpetes
	Decidir on va cada correu cinquanta cops al dia
	Tres o quatre i bona cerca

	Barrejar sistemes de categories
	Al mes no recordes què és cada color
	Un sistema, quatre categories

	Regles sense revisar l'ordre
	Una regla impedeix que actuï l'altra
	Les específiques primer

	Reenviar un correu de phishing
	Multipliques el seu abast
	Notificar-ho pel canal intern

	Signatura del compte equivocat
	Envies el teu contacte personal
	Revisar-la a cada compte



	Sobre aquest document: Manual de correu de Microsoft Outlook. Els contactes i el calendari es tracten en documents a part. Aubay Consultoria IT — Barcelona — 2026.

